02.03.2022
Аҧсны Аҳәынҭқарра Ахада Аслан Бжьаниа ауаажәларратәи аполитикатәи усзуҩы Нугзар Ашәба иубилеи идиныҳәалеит.
Адныҳәаларатә цҳамҭаҿы иҳәоуп:
"Ҳаҭыр зқәу Нугзар Нури-иҧа, гәык ҧсык ала 70 ш.шәхыҵра инамаданы сшәыдысныҳәалар сҭахуп.
Шәара шәыҧсҭазааратә мҩа аҳаҭыр ду иаҧсоуп. Шәара ҳтәылаҿы еицырдыруа политикатә уаажәларратә усзҩуп, ҳҳәынҭқарра ашьақәгылареи аҿиареи, азакәанҧҵарақәа реиӷьтәреи рыҟны шәлагала акрыҟоуп.
Шәара шәырдыруеит аҧышәа змоу иҟәыӷоу политикк иаҳасаб ала, иҟашәҵо абжьгарақәа ирзыӡырҩруеит еиуеиҧшым аполитикатә мчрақәа.
Ҳаҭыр зқәу Нугзар Нури-иҧа, зеиӷьыҟам абри амш аҽны ишәзеиӷьасшьоит еицакра зқәым агәамч, шәгәыӷрақәеи шәыгәҭакқәеи рынагӡараҿы аихьӡарақәа".